CELEX: 32015R1316
Language: fi
Date: 2015-07-30 00:00:00
Title: Komission täytäntöönpanoasetus (EU) 2015/1316, annettu 30 päivänä heinäkuuta 2015, neuvoston asetuksesta (EY) N:o 850/98 poikkeamisesta meribassin (Dicentrarchus labrax) säilyttämisen vähimmäisviitekoon osalta

31.7.2015   
            
            
               FI
            
            
               Euroopan unionin virallinen lehti
            
            
               L 203/9
            
         KOMISSION TÄYTÄNTÖÖNPANOASETUS (EU) 2015/1316,
   annettu 30 päivänä heinäkuuta 2015,
   neuvoston asetuksesta (EY) N:o 850/98 poikkeamisesta meribassin (Dicentrarchus labrax) säilyttämisen vähimmäisviitekoon osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30 päivänä maaliskuuta 1998 annetun neuvoston asetuksen (EY) N:o 850/98 (1) ja erityisesti sen 45 artiklan 1 kohdan,
   sekä katsoo seuraavaa:
   
               (1)
            
            
               Euroopan parlamentin ja neuvoston asetuksen (EU) N:o 1380/2013 (2) 2 artiklan 2 kohdan mukaan yhteisellä kalastuspolitiikalla pyritään varmistamaan, että meren elollisia luonnonvaroja hyödynnetään siten, että pyydettävien lajien kannat palautetaan kestävän enimmäistuoton mahdollistavia tasoja suuremmiksi ja pidetään niillä tasoilla.
            
         
               (2)
            
            
               Asetuksen (EY) N:o 850/98 45 artiklan 1 kohdassa säädetään, että komissio voi mainitun asetuksen säännösten lisäksi tai niistä poiketen hyväksyä tarpeellisia toimenpiteitä, jos meren eliökantojen säilyttäminen vaatii välittömiä toimenpiteitä.
            
         
               (3)
            
            
               Kansainvälisen merentutkimusneuvoston (ICES) ja tieteellis-teknis-taloudellisen kalastuskomitean (STECF) tieteellisten lausuntojen mukaan meribassikantojen biomassa pienenee nopeasti Kelttienmerellä, Englannin kanaalissa, Irlanninmerellä ja eteläisellä Pohjanmerellä (ICES-alueet IVb, IVc ja VIIa, VIId–VIIh), koska rekrytointi on vähentynyt ja kalastuskuolevuus on lisääntynyt. Meribassi on hitaasti kehittyvä ja kasvava laji. Kutukannan biomassa on alenemassa tasolle, jota ei ole koskaan aiemmin todettu. Kalastuskuolevuus on tällä hetkellä lähes neljä kertaa korkeampi kuin kannan kestävä taso. Tämän vuoksi ICES kehottaa toteuttamaan toimenpiteitä koko kannan kalastuskuolevuuden vähentämiseksi huomattavasti edellä mainituilla alueilla.
            
         
               (4)
            
            
               Komission täytäntöönpanoasetuksella (EU) 2015/111 (3), joka perustuu asetuksen (EU) N:o 1380/2013 12 artiklaan, komissio on hyväksynyt kiireellisiä toimenpiteitä vähentääkseen sellaisten pelagisten alusten aiheuttamaa kalastuskuolevuutta, jotka kalastavat meribassin kutualueilla. Neuvoston asetuksella (EU) 2015/523 (4) on otettu käyttöön raja-arvo virkistyskalastajien aiheuttaman kalastuskuolevuuden vähentämiseksi. Tieteellisistä lausunnoista on käynyt ilmi, että saaliiden rajoittaminen yhdistettynä säilyttämisen vähimmäisviitekoon kasvattamiseen olisi tehokkaampi tapa vähentää kalastuskuolevuutta.
            
         
               (5)
            
            
               Asetuksessa (EY) N:o 850/98 vahvistetaan meren eliökantojen säilyttämisen vähimmäisviitekoot nuorten yksilöiden suojelemiseksi.
            
         
               (6)
            
            
               ICES yksilöi seuraavat neljä meribassikantojen aluetta: Kelttienmeri, Englannin kanaali, Irlanninmeri ja eteläinen Pohjanmeri (ICES-alueet IVb, IVc, VIIa ja VIId–VIIh), Biskajanlahti ja Iberian niemimaan Atlantin puoleiset vedet (ICES-alueet VIIIa ja VIIIb), Iberian niemimaan Atlantin puoleiset vedet (ICES-alueet VIIIc ja IXa) sekä Kelttienmeri ja Skotlannin länsipuoli (ICES-alueet VIa, VIIb ja VIIj).
            
         
               (7)
            
            
               Meribassin nykyinen vähimmäiskoko vahvistetaan asetuksen (EY) N:o 850/98 liitteessä XII, ja se on 36 senttimetriä.
            
         
               (8)
            
            
               ICESin tekemistä arvioinneista saadut tiedot osoittavat kuitenkin Kelttienmeren, Englannin kanaalin, Irlanninmeren ja eteläisen Pohjanmeren meribassikannan osalta (ICES-alueet IVb, IVc, VIIa ja VIId–VIIh), että naaraspuoliset meribassit saavuttavat sukukypsyyden 42 senttimetrin koossa. Saalistilastot vahvistavat sen, että alle 42 senttimetristen meribassien kalastus ja aluksesta purkaminen poistaa nuoria naaraspuolisia meribasseja kannasta hetkellä, jona ne eivät ole vielä osallistuneet kannan lisääntymiseen. Alle 42 senttimetristen meribassien kalastuksen ja aluksesta purkamisen salliminen vahingoittaa sen vuoksi vakavasti kyseisen kannan lisääntymiskykyä, mikä vaikuttaa huomattavasti yleiseen kalastuskuolevuuteen ja uhkaa vakavasti meribassikannan säilyttämistä. Koska meribassikannat näillä ICES-alueilla ovat riippuvaisia siitä, että naaraspuoliset meribassit jäävät mereen siihen saakka, kun ne lisääntyvät, on aiheellista nostaa kyseisen lajin säilyttämisen vähimmäisviitekoko 42 senttimetriin.
            
         
               (9)
            
            
               Koska sukukypsyys vaikuttaa olevan riippuvainen lämpötilasta, on ennalta varautumisen mukaista sisällyttää toinen pohjoinen kanta eli Kelttienmeri ja Skotlannin länsipuoli (ICES-alueet VIa, VIIb ja VIIj) saman rajoituksen piiriin.
            
         
               (10)
            
            
               Sen vuoksi on kiireellisesti toteutettava toimenpiteitä alle 42 senttimetristen meribassien kalastuksen ja aluksesta purkamisen kieltämiseksi, jotta suojeltaisiin nuoria meribasseja kahdessa seuraavassa ICESin yksilöimässä meribassikannassa: Kelttienmeri, Englannin kanaali, Irlanninmeri ja eteläinen Pohjanmeri (ICES-alueet IVb, IVc, VIIa ja VIId–VIIh) sekä Kelttienmeri ja Skotlannin länsipuoli (ICES-alueet VIa, VIIb ja VIIj). Lisäviivästykset nuorten meribassien suojelemisessa lisäisivät meribassikannalle aiheutuvan vakavan vahingon riskiä huomattavasti, vaikuttaisivat kyseisen kannan kalastuskuolevuuteen tuntuvasti ja nopeuttaisivat kannan biomassan pienenemistä.
            
         
               (11)
            
            
               Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Poiketen siitä, mitä asetuksen (EY) N:o 850/98 liitteessä XII vahvistetaan, meribassin (Dicentrarchus labrax) vähimmäiskoko mainitun asetuksen 2 artiklassa määritellyllä alueella 2 on 42 cm.
   2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä syyskuuta 2015.
   Komissio arvioi ennen vuoden 2017 loppua, tarvitaanko tässä asetuksessa käyttöön otettuja toimenpiteitä edelleen.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä heinäkuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 125, 27.4.1998, s. 1.
   
      (2)  Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
   
      (3)  Komission täytäntöönpanoasetus (EU) 2015/111, annettu 26 päivänä tammikuuta 2015, meribassikannan (Dicentrarchus labrax) säilymiseen Kelttienmerellä, Englannin kanaalissa, Irlanninmerellä ja eteläisellä Pohjanmerellä kohdistuvan vakavan uhan lievittämiseksi toteutettavista toimenpiteistä (EUVL L 20, 27.1.2015, s. 31).
   
      (4)  Neuvoston asetus (EU) 2015/523, annettu 25 päivänä maaliskuuta 2015, asetusten (EU) N:o 43/2014 ja (EU) 2015/104 muuttamisesta tiettyjen kalastusmahdollisuuksien osalta (EUVL L 84, 28.3.2015, s. 1).